Suomen vaihtotase on kääntynyt positiiviseksi. Tilastokeskuksen mukaan Suomen vaihtotase oli vuoden kolmannella neljänneksellä miljardi euroa ylijäämäinen. Sekä tavaroiden että palveluiden vienti ja tuonti laskivat edellisen vuoden vastaavasta ajankohdasta, molemmissa erissä tuonti laski vientiä enemmän.

Hypon pääekonomisti Juhana Brotherus huomauttaa Twitterissä, että kyse on ensimmäisestä positiivisesta 12 kuukauden jaksosta neljään vuoteen.

Uudelle Suomelle Brotherus sanoo, että kehitys on tullut yllätyksenä.

– Kyllä tässä menee vaihtotase-ennusteet uusiksi. Ennusteet ovat olleet synkempiä kuin toteuma. Meillä Hypollakin ennuste on ollut, että vaihtotase jää selvästi pakkasen puolelle, kun nyt taitaa jäädä siihen nollan tuntumaan, Brotherus kertoo.

Hän täsmentää viestiään, että Suomi ei velkaannu enää kansantaloutena. Valtio sen sijaan ottaa lisää velkaa.

– Vaihtotase kuvaa sitä, miten Suomen sekä yritykset, kotitaloudet että julkinen sektori joko säästää - jolloin vaihtotase on ylijäämäinen - tai sitten velkaantuu - jolloin vaihtotase on alijäämäinen - ulkomaille. Nyt ensimmäistä kertaa neljään vuoteen vaihtotase pinnisti pienelle plussalle, eli enää Suomi ei kokonaisuutena velkaannu, Brotherus toteaa.

– Meillä on alijäämäinen julkinen talous, mutta sitä vastaan meillä on ylijäämäinen yksityinen talous. Tietyllä tavalla kyse on Suomen sisäisestä velkaantumisesta, eikä Suomi velkaannu niinkään kokonaisuutena ulkomaille, hän jatkaa.

Vaihtotaseen kääntymistä plussalle ei pidä Brotheruksen mukaan tulkita merkiksi alkavasta talouskasvusta. Kyse on pikemminkin siitä, että tuontitavaroiden kulutus on Suomessa nyt sopeutunut vallitsevaan taloustilanteeseen.

– Tästä voi sanoa sekä myönteistä että negatiivista. Myönteistä on toki se, että Suomi ei kokonaisuutena enää velkaannu. Se, mistä voi olla pessimistisempi, on se, että vaihtotaseen oikeneminen on tullut tuonnin hiipumisesta eikä viennin kasvusta. Yksi selittävä tekijä on, että nykyinen taantuma hillitsee kulutushaluja, Brotherus sanoo.

– Otaksuisin, että tästä eteenpäin pysytään ehkä pienellä plussalla mutta mennään sellaista vaakalentoa eteenpäin. Kun taloussuhdanne alkaa pikkuhiljaa paranemaan, niin todennäköisesti myös kulutus kasvaa ja tuonti lisääntyy, eikä vaihtotase käänny nousuun.

Vaihtotaseen käänteestä ja muista Suomen talouden toivonkipinöistä kirjoittaa myös ekonomisti Roger Wessman blogikirjoituksessaan Puheenvuorossa.

- Vaihtotase on kääntynyt ylijäämäiseksi viennin lievän piristyksen ja öljyn hinnan laskun avustuksella. Kansakuntana meidän tulomme siten riittävät nyt menojen kattamiseen, Wessman toteaa.